《还府推杨学士无为编》
宋代·强至

蜀山秀色参天起，子云文章摩玉垒。
关右衣冠从古名，伯起光玉擅杨氏。
后来气象几寂寥，今日西州闻学士。
吁雄述作拟圣人，蹭蹬三朝官不徙。
震虽有时无雄文，而又晚龄才得仕。
岂知学士丁妙年，一日青云趋万里。
高才大笔驱古今，奄有震雄兼二美。
布衣平昔抱经纶，浩荡著书穷日晷。
幽居独占无为山，因以名编仍号子。
凿开元气争化工，剔出微情泣山鬼。
先儒浮妄遭芟锄，直与六经相表里。
青衫冗掾错致身，四十摩肩杂胥史。
日趋官府旧学荒，已分清流将绝齿。
前时辄辱授此编，如以咸韶震聋耳。
夜侵灯烛昼废餐，若涉江河徐见涘。
乃知无为非不为，道化自行而已矣。
立朝本此足有施，尧舜吾君那出是。
天球岂合藏穷家，再拜持编复斋几。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。